
				Жени и вино! Вино и жени

				Кирил Христов

				

				I

				Прости мрътвило, роденъ край, прости!

				Предъ мене новъ живот се днесъ открива,

				съ новъ трепетъ се сърдцето ми опива,

				и моятъ духъ неудържимъ лѣти

				къмъ щастие - къмъ бури и вълненья?

				Пиянъ съмъ азъ от свойтѣ младини!

				Тъй хубаво е всичко околъ мене!

				Жени и вино! Вино и жени!

				 

				II

				Колиба кривнала е ваший храмъ,

				кандило вашто слънце е... - Плъзнете

				по призраци, а мене оставете

				да поживѣя, както азъ си знамъ:

				въ безумства и въвъ вихрени наслади!

				И погребалний ми като чуйте звънъ,

				не ме окайвайте, че сили млади

				прахосал съмъ: то бѣше дивенъ сънь!

				 

				III

				О, нека отлети животъ крилатъ -

				ала съсъ пълна чаша въвъ рѫката,

				кога тъй сладостно шуми главата,

				когато цѣлъ е в рози Божий свѣтъ!

				И нека отлежала се отпусне

				на топломраморнитѣ й гърди,

				несвѣстно нека шепнатъ бледни устни:

				- Ахъ, тихичко ми пѣй, не ме буди!..

			

		

	
		
			
				2004

				Жури:

				Председател - Камелия Иванова

				Членове:

				Венцеслав Стайков

				Елена Коцева

				

			

		

	
		
			
				Първа награда 

				След празника

				Румяна Симова

				

				Щом празничните звуци отшумяха
и вечерта от глъч се умори,
огньовете в небето догоряха,
а Дионисий чашата си скри.
Луната се огледа в локва с вино,
със напръстник оттам отпи.
Усещането беше несравнимо,
прочетох го във лунните очи...
Притихналите улици заспаха,
останахме съвсем сами...
Ръцете ти - горещи бяха,
а устните - рисуваха звезди...
Попаднахме във плен на Афродита,
празнувахме следпразнично, нали?
Днес дъщеря ни често ме разпитва -
къде сме се открили Аз и Ти...


			

		

	
		
			
				Втора награда

				* * *

				Яница Радева


				До него е бутилка вино.
Той дълго гледа роклята, 
преди да проговори, 
разчита етикета по чертите 
на лицето й (най-вече по грима).
Той дълго гали бялата ръка и рамото, 
да провери дали са от стъкло.

Когато я отвежда у дома си, 
когато я отваря бавно, 
той мисли за гърдите й 
като за гроздови зърна, 
за дъщерите й - като за 
бъдещи лози.

На сутринта той вижда устните,
отварящи се в говор и 
търси по измачканата дреха на(д) очите 
още нещо - непрочетено. 
Той бързо я изпи(т)ва със закуската:
За(д) него е бутилка от вино. 



				

				

			

		

	
		
			
				Трета награда

				За жените, виното и още нищо

				

				Пламен Глогов


				Във първи клас баба ми каза: “Опитай,
попарка със винце и хляб надробих.
Ще станеш по-умен от своя учител!”
Аз казах: “Не искам да пия!”. Но пих.

В „Английската” влязох и срещнах Мария
(за нея написах и първия стих).
Но чух глас насмешлив: „Пийни! Целуни я!”
Аз казах: „Не искам да пия!”. Но пих.

Завърших училище, взеха ме „в строя”-
в жена на полковник се страстно влюбих.
Ефрейторът рече: „Пий, брат, и е твоя!”
Аз казах: „Не искам да пия!”. Но пих.

Решен бях ерген да остана до края,
но врат пред олтара най-сетне превих
Нахлузих халката и… паднах от рая.
Тогава не исках да пия. Но пих.

Жена си оставях да спи незавита
и щерка си с рядък талант удивих -
написах есето й: „In vino veritas”.
Но… в виното истина сам не открих.

Готов съм да срещна Смъртта с празна чаша -
за тази жена капчица не спестих.
Животът без вино изглеждаше страшен,
сега и да искам да пия, не бих…


			

		

	
		
			
				Поощрения

				Жени и вино, вино и жени!

				Йоанна Василева

				
Желая те! По усните пелинът
единствен ми напомняше за теб.
На масата, със свещи украсена,
изгарям бавно от копнеж по теб

...И как сладникаво горчи пелинът!

Във стаята стоя със нетърпение
и пълня чашите с пенлива сласт.
Не помня друго по-голямо щастие -
обичам те и те желая Аз.

В очи пелинови от теб ще пия
и всяка глътка ще е грях и зов.
Наздраве, нека в теб се преоткрия,
опиянена съм без вино от Любов

...И как сладниво горчи пелинът!

Жена от вино, виното в жените...
Една, отпита с устни жадни, чаша.
На масата са паднали звездите
и вечерта предрича да е само наша.



				

				

			

		

	
		
			
				* * *

				Божидар Пангелов


				В нощта ти - звездите са дланите.
В нощта ти - вихрено звекат цимбалите.
В нощта ти - вино искри във бокалите.
В нощта ти - във вените кръвта ни кипи...
О, Боже сатирен, менаден!
Боже на виното!
В нощта ти - февруарска, загадъчна -
зарязваме виното,
разкриваме плахото лоно.
Земята огъва се
под напора мъжки.
Тече сок кехлибарен
по твърдата гръд.
И раснат тревите, горите ти -
за идващо бъдеще -
за Златния век!

				

			

		

	
		
			
				Дионисиево

				Михаела Алексиева

				

				Слизам. Разсъбличат ме сатири.

				Земята чакала ме е такава.

				Сам Богът мойто тяло дири

				и води го към земната морава.

				

				Пируват сетивата ми. Червена,

				кръвта е в силните ми устни.

				Спасена съм, а още в мене

				магията не иска да ме пусне.

				

				Сам Бог като сатир ме спира.

				В прегръдката ти силна, Дионисе,

				за празника ти аз съм лира,

				а краят и началото ми ти си.

				

				Аз исках ли да бягам още,

				жребчето щом във мен изцвили?

				Но да обяздя буйните си нощи

				не мога. Разсъбличат ме сатири.

				

				

				

				

				

				

				

				

			

		

	
		
			
				Севда

				Мария Гюзелева

				

				В пръстена паница

				виното кипи.

				Лик на хубавица 

				в него се таи.

				

				Все я виждам тая

				гиздава мома,

				във ума ми спряла.

				В ден или в тъма,

				

				тя е все пред мене.

				Боже опази!

				Дявол да го вземе,

				менци й напих

				

				и замаян бродя

				аз от оня миг.

				В стъпките й ходя,

				цял със пламнал лик

				

				и се чудя, Боже,

				дива ли е тя,

				та магия стори

				тъй да запламтя.

				

				Боже, помогни ми!

				Виното шепти

				тихо чудно име -

				нейното, уви.

				Ще докосна с устни

				образа й мил,

				виното ще вкуся,

				образа й скрил

				

				нейде надълбоко.

				И дано сега -

				в тоя миг - забравя

				чудната мома.

				

				Ала не! Отново,

				пак е тя пред мен

				и,  загубил слово,

				гледам я пленен.

				

				- Дай да ти налея! -

				смее ми се тя.

				Погледът й пее

				тихо песента:

				

				- В пръстена паница

				виното кипи.

				Лик на хубавица

				в него се таи...

				

				Вино ще наливам

				до последен ден...

				...Тая самодива

				оттогаз е с мен...

				

			

		

	
		
			
				Последната

				Яким Дянков

				

				Тя беше първата -

				целувка.

				В сърцето ми отвори рана.

				Така жадувана -

				преструвка.

				Вкусът на устни в мен остана.

				

				Тя беше първата -

				цигара.

				Душата ми посипа с жупел.

				Затворена отдавна -

				гара.

				От нея ми остана пепел.

				

				Тя беше първата -

				отново...

				след нея пак дойдоха първи -

				надежда, радост, страст -

				окови.

				Следите им запазих - кървави.

				

				Заклевам те, Бъди! 

				Последна,

				безценна глътка старо вино.

				В живота преходен -

				нетленна.

				Върни ме, ако си замина!

				

				

			

		

	
		
			
				Хумористичен поглед

				Исторически преглед

				Ясен Калайджиев

				

				Не са били по-глупави от нас елините -

				доказват го безспорно и до днес

				с плеядата си философи във елита им,

				с изкуство - бляскав пример за финес.

				

				Когато на Олимп гуляи си устройвали,

				те не случайно имали класически подход -

				жените им и виното от сой били,

				та никой на гуляя да не обяви бойкот.

				

				И никой философ не е подел кампания,

				че туй е израз на мачистка власт,

				и никоя жена - дори и Атина -

				протести не повела с феминистка страст.

				

				А малко по-на изток пък арабите

				в онези мътни средни векове,

				съвсем по хедонистки са я карали -

				Омар Хаям възпял ги е добре.

				

				Макар така да си е давил мъката,

				за тежко вино Ботев също е зовял.

				Французите така си регулират кръвното,

				изпивайки на ден по литър цял.

				

				Това универсално приложение

				на виното показва, че е божи дар.

				А кой ли ще постави под съмнение

				жените? - там дори не трябва коментар.

				И в този век на разрушителни емоции,

				това, което би могло света да промени,

				е пакт на ООН, издигащ лозунга:

				“Жени и вино, вино и жени”.

				

				А може на страната ни от квотата

				да се предложи - вместо старото клише,

				в модерен унисекс - вариант да бъде мотото:

				“Жени и вино, вино и МЪЖЕ”.

				

			

		

	
		
			
				2005

				

				Жури:

				Председател - Воймир Асенов 

				Членове:

				Камелия Иванова

				Гриша Трифонов

			

		

	
		
			
				Първа награда

				

				Ябълката на раздора има вкус на куче грозде

				Николай Кънчев

				

				Ябълката на раздора има вкус на грозде 
за примамка на сладникавата дама, 
след което ще вгорчи живота на земята. 

				Все едно дали една жена, Жената, 
е била открадната от някой тайно 
или явно е заминала на кораб с него. 

				Пламват страстите и кой да разбере, че 
дървеният кон е дар за дървеняци, 
за да подкладят с телата си пожара. 

				Винаги е гроздобер, когато чуем: 
искаш ли да се разходим тази вечер. 
Цербер е изпратил в парка куче грозде? 

				

			

		

	
		
			
				Втора награда

				***

				Валентин Григоров

				

				Останаха сълзи в очите 
и чаши, пълни с вино... 
Остана споменът за дните 
край тъжната камина. 

				Остана твоята усмивка, 
ръцете ти горещи... 
Остана старата завивка, 
вечерята без свещи. 

				Остана мъката голяма, 
последният ми зов... 
Това, което не остана, 
е твоята любов. 

				

				

				

				

				

				

				

				

				

				

				

				

				

				

			

		

	
		
			
				Трета награда


				Наздравица

				Стойна Димова 

				

				Отлежало стогодишно вино,
тръгнало към мен от чернозема,
в тази нощ ще пием с тебе двама.

				В тази нощ ще пием с тебе двама,
но такова вино упоява.
То бучи през сто ведра, наляти
от тракийки във ковани чаши.
Сто юнака пият пак наздраве -
да зарастнат старите ни рани.
Още толкоз веди - самодиви
ни примамват в тази нощ безумна.
Лумвам в пламък, огън си до мене.
Тъй през мене вино огън става,
но ще мина аз по таз жарава,
като нестинарка босонога
и в ръка със чашата пенлива.
Ще ме грабнеш с две очи дълбоки - 
угарта на плодородна нива.
Може би от тях към мене тича
този пламък през кръвта ми дива.

Ето ме. Целувай донасита! 

				

				

				

				

				

			

		

	
		
			
				Поощрения

				Винописи 

				Христо Троански


				По стените на чашата ми блещукат рубинени
строфи с почерка на поета Лачански
и тристишия в Кръстьо-Пастуховски стил,
но защо ли на дъното й, до капка изцедени,
съхнат мъртви наздравици за жени и коне...
Срещу празника на Свети Трифон от Фригия
похитители са отвлекли жените ни,
конекрадци конете ни са отмъкнали
и безпаметни сме пирували тримата
с трите фльорци на кръчмата - три мадони
с отиграна на устните им загадъчност
и с почти неприлично преливаща плът;
като кранта наникъде закуцукала,
е потропвала масата ни на чалга
и са лъскали мъжките погледи коленете им,
предизвикващи смут и вещаещи гибел;
бил е щедър и разточителен виночерпецът
с тези наши прокъсани джобове,
с тези наши прибързани посвещения - 
виноносецът е протривал подметки,
винопийците - прага на ада си. Сбогом,
Мона-Лизи, позирали на бездарен художник!
Конекрадци, задръжте си плячката!
Винописите завещаваме на мияча
и отиваме да целунем жените си. 



			

		

	
		
			
				Горчиво

				Елица Виденова

				

				Любовта ми горчи
като глътка пелин
и съвсем й личи,
че през огън е минала.

				Обосяла и тъжна,
сред жарава от спомени,
няма как да излъже,
че се чувства удобно.

				В мойто щуро сърце
настани се уж временно,
а остана съвсем,
даже без разрешение.

				Като вино пенливо 
любовта ми горчи -
вкусна или тръпчива -
просто тя ми личи.

				

				

				

				

				

				

				

				

				

				

				

				

				

			

		

	
		
			
				Господарят на Носталгията

				Пламен Глогов

				

				Сипете вино в моята корона.

				Аз царството си искам да изпия.

				И ще сваля сам себе си от трона.

				С кинжал с отровен връх ще се убия.

				

				Достатъчно владетел бях на всяко

				човешко минало невъзвратимо.

				Във сняг превръщах майчиното мляко,

				от сълзите приготвях тъмно вино.

				

				Долитаха до моя трон молитви.

				Затворен, чувствах как ме чакат вън

				несретници, в пиянството честити,

				да ги даря с един забравен сън.

				

				Но прокълнат със власт и със безсмъртие,

				аз чезнех влюбен в свойта Самота.

				И, щом раздадох своето милосърдие,

				в сърцето ми остана само Тя.

				

				Ти, пиещият сам, глупакът, жалкият,

				удобно ли се чувстваш в моя трон?

				Днес ти си Господарят на Носталгията.

				Живей щастливо в този празен дом!

				

				

				

				

			

		

	
		
			
				В забрава осветена целуни

				Стефан Кръстев

				

				Сега си слънчев град във кули и камбани,

				над снежен мрамор топлина звъни,

				със кацнал ангел върху голо рамо

				и хиляди възбудени лози.

				Лъчи те къпят, трепети изпълват,

				душа плътта ти кара да лети,

				зенитът спуща позлатена стълба,

				че кратко туй е, 

				пий и забрави.

				

				Лагуни пищни, легнали, разкрили

				изящно щедро, цяла прелестта,

				с настръхнал пясък, лекичко ужилен

				от поглед, скришен в гъстите листа.

				Лъчи ги къпят, прелести изпълват,

				душа плътта им кара да лети,

				зенитът спуща позлатена стълба,

				че кратко туй е, 

				пий и целуни.

				

				Звучат камбани, младите ти фибри,

				кръвтта ти - вино в гейзери искри,

				недра дълбоки в истина изригват,

				целуват вечер пламнали гърди.

				Лъчи ги къпят, трепети изпълват,

				душа плътта ти кара да лети,

				зенитът спуща позлатена стълба,

				природа вечна 

				с вино освети.

				

			

		

	
		
			
				Виното на любовта

				Ивайло Терзийски

				

				На младини преследваме жени

				с опасен чар, с лисичи маниери,

				които са заявка за войни

				или наръчници за изневери.

				

				С кръвта си те ни викат, ала виж

				как бързо ни захвърлят твърде лесно -

				като един несбъднат тото-фиш,

				като отдавна препрочетен вестник.

				

				Които ни изменят слепешком

				със всеки първи срещнат, за ината,

				не в скъп мотел, а в общия ни дом,

				в леглото, пред очите на децата ни...

				

				...които тровят сетните ни дни,

				макар че преповтарям доста често: 

				Жени и вино! Вино и жени!

				С тях центърът на този свят се мести...

				

				...щом през декември палят ни лъчи

				и всъщност юни късен мраз довява...

				Но виното на любовта горчи

				и дваж по-силно с времето ще става...

				

				

				

				

				

				

				

				

				

				

				

				

				

				

				

				

				

				

				

			

		

	
		
			
				2006

				Жури:

				Председател - Христо Караславов

				Членове:

				Камелия Иванова

				Петър Карастоянов 

			

		

	
		
			
				Първа награда

				Мигът на чашата

				Велизар Велчев 

				

				Най-късната любов
ме сполетя.

И то сега, когато няма време!
Подобно алкохолстването, тя
дойде. 
Дойде
като незвана бременност.

				Достатъчен си бях
и сам -
с горчивите треви,
с щуреца щурав.
С някакъв голям, забравен срам
под фонтанелата.
С безбурието.

				...Но тя ме взема в нежния си плен,
отвежда ме
в драпираната вечер,
където вижда себе си до мен,
ала не вижда
колко съм далече...

				И как непредсказуемо
си тръгвам -
мигът на чашата не е в напиването,
а в бавното 
омекване
на ръбовете й.

				Отивам си, любов,
отивам си... 

			

		

	
		
			
				Втора награда

				Намек

				Красимир Йорданов

				 

				Дълбоко вино си. Не смогнах да преплувам
руменината топла на страните ти,
а мислех - пресушил съм толкоз бъчви
и ти ще си поредна сладка глътка...

				Дълбоко вино си. Опитах да нагазя,
но спря ме острието на зениците
и погледът ти сграбчи ме за гърлото,
и жаден бях. И двамата го знаехме...

				Поднесоха ми лъскава бутилка. 
Ах, как не ми се искаше да цопвам
в бълбукащите локви на шампанското,
заобграден от хиляди мехурчета...

				Домашно вино си налях. Възкисело.
Уж свикнал с него бях, а ми се гадеше
при мисълта за твоите нюанси,
за твоя вкус, за твойто шумолене...

				Когато утре дойде гроздоберът
на лозето до дядовата нива,
не идвай там - ужасно е рисковано!
Ще се удавя, както те отпивам. 

				

				

				

				

				

				

				

			

		

	
		
			
				Още за любовта 

				Ивайло Терзийски

				

				И в кръчмата, дето животът на лакет поляга,
и търси в праведник кръгъл дори еретик,
певица несръчно пилееше похот и чалга,
но скоро замлъкна, прехапала постен език.

				Защото Тя влезе. Не ангел, а дявол предрешен,
със рокля червена и гол, изкусителен гръб
и тръгна към Него - в очите с две тъмни череши,
презрели от тайни горещи, и шепот, и есенна скръб. 

				И двамата бяха самотни. И двамата просто
туко се докосваха с поглед, с душа и със ум.
А ние - случайни и зли - непоканени гости
одумвахме двойката гълъби, вдигахме шум.

				Пелинът искреше. И техните устни, отпили
на пъстрите чувства съвсем отлежалия мед,
трептяха изящни, дордето грехът на кокили
у нас не повдигна въпроса, до днес неприет:

				Защо пред очите ни те ще го правят? И как ли
стоят непокътнати още блюдата пред тях?
Те сякаш гориха душите ни с хиляди факли
на своя пиян, безнадежден, безхитростен смях...

				

				А ние скимтяхме и ближехме яростно рани,
че в нас спеше кротък и девствен вълкът - единак
и скоро с ръмжене любовните двама ратаи
прогонихме диво от рая на нашия ад.

				И скоро от нашите чаши и срязани вени
пелинът изтече, горчив като есенен смях,
и птиците, спрели в очите ни, мътно-студени,
кълвяха, кълвяха сълзите, проблеснали в тях.

				И в кръчмата, дето животът вървеше по ноти,
певицата с вид на небрежно изтискан лимон,
събра в деколтето си няколко мазни банкноти...
Но кой да й купи любов, и звезди, и подслон?!.. 

				


				

				

			

		

	
		
			
				Трета награда

				Чаша кампари 

				Лора Димитрова 

				

				Полях драскотината с чаша кампари -
за прорез и дума не може да става!
Пипалото ти едвам ме опари -
влияние нямаш над мене отдавна.
Облизах маслинката с цепната устна
и плъзнах език по кристалната чаша:
да, същата устна, която допуснах
да слея с теб сластно в целувката наша...
Минало! За да запазя мълчание,
облизвам ръба и прехапвам езика -
ако не запазя самообладание,
рискувам в мен егото да се развика...
...А смисълът липсва. Така че преглъщам
гъстата течност, с цвят махагон.
Преглъщам и спомена, който се връща,
заедно с името ти, като фон!
Преглътнах, прехапах, полях, излекувах
и шия извих като черна змия - 
ако нявга от твоята плът се страхувах,
то сега я прегризах... С кампари в ръка! 

				

				

				

				

				

				

				

			

		

	
		
			
				Поощрения

				Завръщане на многоженеца

				Иван Вълев

				

				Казваш: “Самотна съм. Тръгвай веднага!”

				Но днес аз не мога да дойда при теб.

				Не мога да дойда и утре: пленен съм,

				пуснал съм котва в Студеното мъртво море на невярата в себе си.

				Обграден съм от Ледените планини на безволието.

				Но ти не оставай сама. Усмихни се.

				В тебе живеят още много жени.

				Събуди ги със смях.

				Размножи ги. Клонирай се.

				Милсърдната ще те превърже.

				Практичната ще те нахрани.

				Романтичната с приказки ще те приспи.

				Ще забравите самотата. Тогава:

				трапезата наредете, налейте

				в ритоните гъстото вино от древни лозя,

				засадени от робите на Пенелопа.

				Аз - Многоженецът - ще се завърна

				и с последната крачка ще падна

				на твоя пропукан от чакане праг.

				

				

				

			

		

	
		
			
				2007

				Жури:

				Председател - Камелия Иванова

				Членове:

				Христо Караславов

				Константин Делов

				

			

		

	
		
			
				Първа награда

				Когато жената започне да пие сама

				Владо Любенов

				

				Когато жената започне да пие сама,
тя сяда, разкрачена, с чаша в ръка на дивана,
и пие безжалостно, страшно, отчаяно - като жена,
която желае да бъде пияна...

Когато жената започне да пие… във тъмния ров
вън птиците падат, додето летят сред небето,
Апостолът Павел горещо се моли да има любов,
защото какво си, щом нямаш любов във сърцето…

Бих гребена взел и й сресал косите от ръж,
сълзите попил и изчистил грима й със устни,
но аз съм жестокият, тъмният, нейният, вечният мъж,
когото обича, и който ще я напусне…

Когато жената започне да пие сама,
тя пие безмълвно и кротко, до смърт наранена,
съпруг й е оня жесток и безкрайно неверен Тома,
който включва системата в нейната вена...


				Когато жената започне да пие сама,
нощта загрубява, Пилат си измива ръцете,
една Магдалена забива в гърдите си бели кама
и почват да пият по кръчмите страшно мъжете...

Само някой поет в този миг 

				          ще съзре две жени във нощта -
как седят на дивана и 

				                 пият в безкрайна нирвана,
едната - до смърт наранена - 

				              която е всъщност Смъртта,
и другата - жива, - която е само пияна… 

			

		

	
		
			
				Втора награда

				* * *

				Доротея Табакова


				Вълчици, добър вечер! Във бърлогата,
където свирят дългокоси типове, 
зарязали жени и биографии -
Елате да танцуваме...
Пропит е въздухът
с цигарените пластове на времето.
Вълчици оцелели, съблечете се
по козини разрошени -
горещо е,
горчива свобода през порите избива.
И белезите парят.

Какъв разкош - съдраните ни козинки,
просмукани със спомени парцалки
и авторски бижута - да прикрият
разкъсани, но не по-малко авторски 
Животи...

Все още хищни, ближем
очите на подземни музиканти,
във нашите бърлоги допълзели.
Все още жадни, ближем
онази сладка сол
на нашите четиридесет зими.



				Какви сме трите хубави и страшни!
Но там, в бърлогата, са храбри всички,
не е за нас там горе, при страхливите,
които си играят на ловци,
ала не стават и за дивеч...

В бърлогата! Назад! Във каменната ера!
При „Ролинг стоунс”, 
китарите
И кремъчните копия...
Вълчици, лека нощ...

				

				

				

				

				

				

				

				

				

				

				

				

				

				

				

				

				

			

		

	
		
			
				Дяволско причастие

				Силвия Куюмджиева


				Прегоряло е слънцето. Гроздоберът е късен.
Под петите отекват черноземните ритми.
С мека тъжна гадулка часовете проскърцват.
И полягат на хълбок като старци сърдити.

На мегдана е глухо. Даже сврака не грачи.
Двойка котки са сгушили тяло в дувара.
Тежко стъпва нощта. Дръзка смугла зяпачка.
Не е време за отдих и за песни, кръчмарю!

Не е време за отдих и за песни, кръчмарю!
Бавно виното съхне по ръба на казани.
Пий ме дълго и после отново повтаряй.
Тази нощ съм ти прошка. И наказание.

Тази нощ съм най-щедрият грозд на асмата.
И тесто за погача. Омеси ме със устни.
Сутринта се върни като мъж при жена си.
Ако пита, кажи й: - Гроздоберът е късен.


			

		

	
		
			
				Трета награда

				Мълчано вино

				Кирил Кирилов


				Слънчева сестра ли бе? 
По месечина
билки късаше 
и галеше сърна.
В глухи доби зърнах те. 
И те подминах.
Вихрогонка ли бе? 
Или бе жена?

За да не прихвана болест самодивска,
пих от кози рог мълчано вино. 
Сам. 
Раждах пламък с острие на клетва змийска
и шептях любов как искам да ти дам.

Чаках всяка вечер луд Пегас да дойде,
късах облаците с костени слова.
Гонех себе си ли, 
дявола ли,
кой ли!
И пиян сънувах огнена трева.

Най-накрая ме догони ти - 
по изгрев.
Помня две очи, 
усмивка и гърди.
После нищо. 
После станах призрак.
После като че животът победи.
Голи - пощуряхме сред полето житно.
Съскаше росата от жаравна плът.
Пиех и мълчах те - 
винен, ненаситен....
Виното мълчано преизбрах за път.

				Много е просто

				Наталия Цветанова 

				

				Другите хора за мене не питай,
само сърцето ти знае къде съм,
слушай соления глас на вълните,
слушай на пясъка мократа песен!

Тук съм, не вярвай, че вече ме няма,
аз съм жаравата в твойта камина,
в чашите сипвам надежда за двама,
смесвам любов с кехлибарено вино!

В тръните хуквам след вятъра боса,
виж ме, когато изгреят звездите -
аз съм онази звезда дългокоса,
с две захаросани миди в косите!

Виждаш ли как над гората политам,
с облаци, впрегнати в черна карета,
в клоните сребърна рокля заплитам,
с огнен камшик разпокъсвам небето!

Слънцето пада с прерязани вени,
в храсти от рози с обрулени пъпки!
Ти, ако искаш да стигнеш до мене,
следвай следите от кървави стъпки!

Тук съм - в гората, в небето, на плажа,
стъклени перли в полето събирам…
Много е просто, но как да ти кажа -
аз съм онази, която умира!


			

		

	
		
			
				Поощрения

				Чернозем

				Орлин Миланов


				Като те видя, започва
да цъфти настроението ми...
Ти си плодородна почва
и за жадното ми вдъхновение.

Зърното му в теб покълва,
пониква, пуска стъбълце,
клонка, листо и пъпка,
в която тупка сърце...

Ти си му черноземът -
през зимата в теб се сгушва,
в теб бързо се съвзема
и след пустинна суша... 

Пръскаш едно излъчване,
което ражда идеи...
Винаги ми е мъчно,
когато с теб се разделям,

				
защото не знам дали е за ден
раздялата или за вечност...
Не помня кога влезе в мен
като липса сърдечна.

Просто съвсем неусетно 
опиваш, омагьосваш...
Ти - невинното букетче
от красиви въпроси,
искаш да те хвърли без посока
булка под бял воал...
За теб вазата е жестока,
дори да е от кристал.

За да те имам, за да те хвана,
мога да надскоча всички...
Ако те сложа на рана,
тя ще хване коричка.

Ти си, ти си билка,
допинг, наркотик
и въже от лъчи на бесилка
за щастлив мъченик...

Ако си ме забравила, аз съм оня,
който нагоре брои километрите,
и като теб обича хармонията, 
и като теб обича симетрията...

Скучно ми е по хоризонтала,
не ми стигат двете измерения,
тръпката е по вертикала,
обичам третото ограничение...

Ако виното е четвъртото
и не ме спаси, търся
петото - при безсмъртните,
шестото - при възкръсналите...

Има и седмо, и осмо,
има девето, десето...
Космос в космос в космос в космос
са тайните на Сърцето!

			

		

	
		
			
				Светлосенки 

				Валентин Григоров

				

				И тази сутрин слънцето отново закъснява.
Навярно с облаците някъде е седнало на клюки.
Денят е махмурлия и сърдито се прозява,
безсилен да преглътне свойте мъки.

Земята пак е бременна от Дявола и Бога.
Едното й око кърви, а другото се смее.
Рогатият стои пред Бог и пита със тревога:
Земята вече ще роди, а слънцето къде е?

Къде се запиля дъждът, забравил свойте навици,
с морето сключил брак свещен, изневерил на сушата?
Къде изчезна вятърът, преминал всички граници,
оставил въздух и вода да се държат за гушата?

Добро и зло танцуват валс във свойте вълчи кожи.
В краката им скимтят от страх желания и страсти.
Земята няма да роди - признава, че не може, 
и крие свойта голота със камъни и храсти.

Светът е заприличал днес на стар оглозган кокал
и само бесни кучета го ръфат и се лаят.
Аз го напускам, Господи, отивам в своя пъкъл,
а Бог прошепва примирен: - А аз отивам в рая.



				

				

				

			

		

	
		
			
				Зависимост

				Кристияна Кехлибарева


				Ако въпрос си -
отговорът аз съм.

Ако си слънце -
аз съм твоя сянка.

Ако си извор -
в мен, морето, влей се!

Ако певец си -
аз съм твоя песен.

Ти вечен си
и в този свят те има,


				защото аз - съм ти,
а ти - си мойто име.



				

				

				

				

				

				

				

				

				

				

				

				

				

				

				

				

				

				

				

				

				

				

			

		

	
		
			
				2008

				

				Жури:

				Председател - Камелия Иванова

				Членове:

				Пламен Киров

				Константин Делов

			

		

	
		
			
				ВТОРА НАГРАДА

				ИЗПОВЕД

				Ирена Цветкова

				

				/Изповед на Рафе Клинче от “Железният светилник”на Димитър Талев/

				

				Аз пия! Болката поливам с вино

				и устните напукани горят,

				но друг, по-силен огън, Катерино,

				бушува в мене... Мислите не спят.

				За другите съм лош и за Султана

				по-черен съм от дявола дори.

				Така е, пия вино цяла кана,

				но по-добре работя до зори.

				В ръцете ми дървото „оживява”,

				иконостаса дялкам със „душа”,

				но нищо аз не мога да сравнявам

				със тебе, Кате, мила и добра.

				Аз пия! Нека другите ме мразят,

				утеха и опора си ми ти.

				Заради мене се погуби млада,

				прости ми, Катерино, о, прости!

			

		

	
		
			
				ТРЕТА НАГРАДА

				Мат в четири винени хода

				Кирил Кирилов

				

				Ще започна с лимон като слънцето жълт.          

				                                Само кисел.

				С портокали? Оранжеви? Само в подземния свят.

				Кабернето мълчи. 

				Аз го пия с абсурдната мисъл,

				че разтапям проблеми, сковани от зимния хлад.

				

				Да започна с мъжете, които свирепо обича?

				По-добре с бавна песен. И тежка. Но кой да запее…

				В мен мерлото бучи. 

				Аз го пия с красиво момиче.

				И оплитам съдбата му. Мен ме боли, то се смее.

				

				За любимата нещо да кажа - звучи незаконно.

				За морето и дюните - все ще излезе лъжа.

				От рубина  лъчи - 

				за душата и нейното лоно!

				Няма смисъл - вън сините гарвани ниско кръжат.

				

				Ще започна с любов. Нищо че любовта си отишла.

				Няма мат, щом не са ми поставили крайния шах.

				И маврудът горчи. 

				И се чудя - не съм ли излишен?

				Ще се върна където аз никога всъщност не бях.

				

				

			

		

	
		
			
				Нестинарка

				Георги Джилянов 

				 

				Кажи ми, как не те е страх

				в жаравата да влизаш като в стая?

				Да стъпваш нежно в парещия прах

				и даже да танцуваш и играеш.

				

				Какво те кара, като в страшен сън,

				по въглени да стъпваш боса?

				Под ритъма на гайдата отвън,

				дори икона във ръце да носиш.

				

				Навярно в теб живее прикован

				един безсмъртен, страдащ и обичащ,

				разтварящ се във пламъка шаман.

				Тъй, както ти на огън се обричаш.

				

				Кажи ми как не те е страх

				в душата ми да влизаш като в стая?

				Нима не знаеш, че това е грях?

				Нима не виждаш, че това е краят?

				

				Като от младо вино съм пиян, но

				кой ли друг така ще издържи -

				във огъня, изгарящ постоянно,

				съмнения, и обич, и лъжи.

				

				Жаравата във мене не изстива,

				а ти сред нея ходиш като в храм.

				Почти до дъно болката изпиваш

				и оцеляваш. Ала как - не знам.

				                         

				Не чувстваш ли, че пламъкът жесток

				изгаря всичко - думите и дните.

				Танцуваш в този огнен водоскок,

				запален дръзко в миг. От нас самите.

				

			

		

	
		
			
				Летни самопризнания

				Виктория Димитрова

				

				Понякога ми звъните,

				по-често - забравяте.

				В гердана на дните

				мънисто оставяте

				ненанизано да се търкаля

				по житейския калдъръм.

				Околовръст ме обикаляте  -

				в галоп и насън,

				и знак не изпращате...

				В душата ми - зима - 

				счупена чаша

				и изтекло вино.

				

				

			

		

	
		
			
				ПООЩРЕНИЯ

				Съвършената

				Мария Гюзелева

				

				Поетите на чашка се събраха

				и кръчмата изпълни се със думи,

				там в тишината на измамното,

				когато те отпиваха от виното

				и бавно с поглед разсъбличаха

				нощта, звездите, тишината...

				Поетите на чашка се събраха.

				И виното опари им езиците,

				не само тях, но и душата,

				и те си спомниха ритоните,

				в които вино са наливали богините...

				(Къде ти в ежедневното ритони?!!!)

				И някой, отегчен от еднотипното,

				пресегна се невинно през прозореца,

				открадна от всемира месечината;

				отчупи си парче от нея,

				превърна го в ритон изящен

				и виното наливайки във него, 

				си мислеше отново и отново:

				„Ех, Господи, защо 

				не ни я сътвориш от сънища,

				онази идеалната, която 

				ще ни разбира до последно...”

				А после го подаде на жената,

				изплувала пред тях от нищото,

				и я помоли да им пее,

				незабелязвайки дори

				очите й, ръцете й, чертите й -

				тя просто беше с ъ в ъ р ш е н а.

				Усмихна се жената много близка,

				запя им за звездите и вселената,

				подканяйки ги да създават стихове,

				които после да обърне в песни...

				Поетите не искаха повторно да ги канят,

				а тя заплащаше за думите целувка -

				монетата, която те за нищо 

				не биха заменили - но заменяха

				за следваща, по-пареща, по-дъхава...

				Поетите на чашка се събраха.

				Такава нощ не бяха и сънували,

				но утрото, естествено, попречи -

				в средата пак на най-красивото

				измамно сътворяване на мигове

				жената се разтвори в нищото.

				Замаяни, поетите си тръгнаха 

				към къщите, където ги очакваха 

				жените им; до „нова среща” пак си обещаха 

				след седмица или когато можеха 

				да се измъкнат от жените си

				и от ежедневието, прозаичното,

				които много рядко ги разбираха,

				не се нуждаейки от стихове...

				

				

				

				

				

				

				

				

				

				

				

				

				

				

			

		

	
		
			
				2009

				Жури:

				Председател - Камелия Иванова

				Членове:

				Елка Няголова

				Михаела Алексиева

			

		

	
		
			
				ВТОРА НАГРАДА

				Слънцето в Ж.Р.

				Мария Рангелова /16 год/

				

				Огледай се...

				Ако не съм до теб,

				може някъде по облаците

				да личат стъпките ми от залези.

				

				Угасила съм нощната лампа,

				а Луната своя светлина няма.

				

				Ако нещо проблесне пред теб,

				то е от окачената ми дреха 

				в коридора на мрака.

				

				Нямам отразено сияние.

				Аз съм и топлина, и огън.

				

				Вечер Полумесецът поддържа

				само съня ми,

				а сутрин се приземявам в чая ти

				като кисел резен от лайм.

				

				Добро утро!

				Днес небето сервира закуска от облак.

				

				Носи пясъка на Сахара и щипка

				от аромата на Изтока.

				

				Утре ще пиеш с мен мляко.

				Менюто ще го познаеш по уханието.

				Млечният път е направен от

				капките на чашата ми.

				

				Добро утро!

				Заради мен всяка сутрин ставаш.

				

				Днес ще прогоря зениците ти,

				ако се обърнеш още веднъж след друга.

				

				Слънчевите очила са в левия ти джоб,

				а тя е до сърцето ти.

				

				Любовта е огнено отдаване...

				Почакай да заляза само

				и тогава й дай топлината си.

				

				Бъди нейната слънцелюбов.

				Не посявай залез в средата на деня!

				Не допускай Месецът да те смени 

				и да се перчи с блясъка на отражението ти.

				

				Добро утро!

				Тя се събуди за теб.

				Погали лицето й с нежен лъч.

				

				Чаят с лайм е сервиран.

				Съперникът е удавен!

				

				Време за празнуване.

				

			

		

	
		
			
				ТРЕТА НАГРАДА

				Душата ми тревяса

				Евелина Кованджийска

				

				Душата ми тревяса от премълчавания.

				Не казах на никого как дъждът вали в мен,

				как кокичето на самотата порасна на рамото ми.

				Премълчах и болката от нераждането на смеха

				върху студените ми устни.

				Сънувам коне, които излитат от слънцето

				и спират на прага.

				Не отварям и в тишината чувам само как 

				                               копитата им

				дълбаят в дървото мост към моята приказка.

				Някоя звездна нощ сигурно ще им отворя,

				а дотогава ще пресуша сълзите си

				и ще сънувам.

				Ще преполовя виното в чашата,

				а останалото ще оставя на принцовете,

				които ще ме събудят след сто години тишина.

				

			

		

	
		
			
				Нощен гроздобер

				Силвия Куюмджиева

				

				Ти казваш, че...

				Виното ражда доверие.

				

				Надипляш чаршафа ми - трудна асма.

				Наместо филизи поникват съмнения.

				Пълзят безпощадно по мойта снага.

				

				На гроздове трупа се нямо желание.

				Преливат казани с порочна вина.

				И после е тихо. Подобно дихание

				на мъртво пияна самотна жена.

				

				И после е глухо. Единствено здрачът

				мирише на прясно косена трева.

				(Мъжете от малки са гроздоберачи,

				нашепваше мама, преди да заспя.)

				

			

		

	
		
			
				Поощрения

				Любовта е пиянство

				Александър Калчев

				

				Тя не идва на пръсти,

				а просто връхлита,

				като катаклизъм природен.

				Като винена мъст е -

				превира в теб скрито,

				но пали в очите ти огън.

				

				И светът е различен, 

				някак си променен.

				Красотата те прави по-жаден.

				И ти идва да викаш 

				от любов разтопен, 

				че човек за любов е създаден.

				

				От преврялото вино 

				в душата ти кипват 

				непознати до вчера копнежи.

				Един поглед копринен  

				и ти си молитва, 

				преизпълнена с трепет за нежност.

				

				Една страстна прегръдка

				или мъничък жест

				ти предлагат безкрайно пространство.

				Ти ме пиеш на глътки,

				аз те пия на на екс.

				Любовта е душевно пиянство.

			

		

	
		
			
				Вълшебно

				Илияна Каракочева (Ина Крейн)

				

				Целува слънцето 

				притихналия пясък. 

				Поглъщат гроздовете 

				влюбения миг. 

				В магично вино 

				тайно го затварят, 

				докато спи...

				

				Във вените ти 

				виното танцува, 

				в очите хвърля 

				слънчеви искри, 

				в целувките ти 

				с пламъци нахлува, 

				влюбения дух 

				освободил...

				

				

			

		

	
		
			
				Виното и Тя

				Пламен Глогов 

				

				Виното е моето огледало, 

				в него виждам целия си път -

				бъдещето си, ако е бяло,

				миналото - ако е „мавруд”.

				

				Само настоящето се губи

				като сън пред близката зора,

				но това пиянство… то е друго

				и за него е виновна Тя.

				

				Те са два различни опиата -

				Виното и Нейната нега.

				Без любов горчиви са вината,

				виното подслажда Любовта.

				

				Но защо, когато изтрезнея,

				Виното не помня… помня Нея?

				

				

			

		

	
		
			
				Жаден Пегас

				Радиация

				Орлин Миланов

				

				В една случайна нежна ситуация

				облъчи ме с флуидите си фини

				и твоята любовна радиация

				ще ме убива петдесет години...

				

				Тя ще си действа, въпреки моментните

				лечителки, лекарства и лечения...

				Да, ЛЮБОВТА е май от елементите

				с най-безпощадни радиолъчения.

				

				

				

			

		

	
		
			
				Винце - спомен

				Татяна Йотова

				

				Тясна порта, двор вековен,

				слънце из чимшира,

				моят дядо в сладък спомен 

				тихичко замира...

				

				Иде баба - хубавица -

				млада, синеока,

				стъпва плахо, по терлици,

				тънка и висока.

				

				Винце дядо е наточил,

				сламата поспретнал, 

				а в главата му клокочи 

				мисъл бързометна. 

				

				Хвърлил е мерак на баба 

				още от мегдана, 

				поглед изпод вежди бяга - 

				тя да му пристане. 

				

				Баба - ха! - току се дърпа, 

				китката й пада, 

				уж я взема, а надзърта 

				в дядовата вада. 

				

				И сега - на - иде тука, 

				баш през храсталака,

				знае харно - в комшулука 

				дядо че я чака. 

				

				Няма винце по-омайно

				от това - на дядо,

				пила е от него тайно,

				без да й присяда...

				

				Уф, че мекичка постеля...

				сламата в хамбара,

				май че предната неделя

				беше по-корава... 

				

				Смях от виното изтича -

				пукната кратунка -

				брей... акъл не се опича...

				Пък сърцето думка...

				

				До тавана се усуква

				сламена вихрушка,

				баба прежда ли пресуква?

				Люлка ли я люшка?...

				

				С огърлица от жълтици,

				с китка под чардака,

				баба припка без терлици

				не през храсталака...

				

				Цял ден шета - булка млада

				в дядови сараи,

				вечер дядовата вада

				с винце я омае...

				

				... - Дядо! - чува, баба вика,

				пак ли си в хамбара?!

				- Там съм, либе! Де’й терлика?

				Пфу, проклета старост!

				Тясна порта, двор вековен,

				слънце по чимшира,

				дядовото винце-спомен

				в моя дом извира.

				

				

				

				

				

				

				

				

				

				

				

				

				

				

				

				

			

		

	
		
			
				2010

				

				Жури:

				Председател - Камелия Иванова

				Членове:

				Яким Дянков

				Илияна Делева 

			

		

	
		
			
				ПЪРВА НАГРАДА

				За силата на виното

				Александър Калчев

				

				Ръцете ми до лактите са в мъст.

				Червено-черна. 

				Ех! 

				Червено-черна.

				И гроздовият сок е все по-гъст.

				Със вкус на мед е.

				Ех! 

				Със вкус на мед е.

				

				Днес тъпча тъжни гроздове с крака.

				Усещам как зърната експлодират.

				И от потта ми, смесена с мъстта,

				ширата вече почва да възвира. 

				

				Като че ли съм в кратер на вулкан.

				И газя в лава. 

				Ох! 

				И газя в лава.

				След месец-два в кристалния стакан

				ще пиеш младост. 

				Ох! 

				Ще пиеш младост.

				

				А аз ще тъна в твоите очи.

				Пиян от обич ще те благославям.

				Дори живота да ми загорчи - 

				горчилката виното я разтваря.

				

				И кипва още повече кръвта,

				щом пиеш със жена. 

				Вино щом пиеш.

				Но чак след девет месеца разбрах - 

				стихия то е. 

				Истинска стихия. 

			

		

	
		
			
				ВТОРА НАГРАДА	

				х х х

				Светла Гунчева

				

				Изпий ме,

				като отлежало вино.

				Вземи ме,

				като дар от Бога.

				В прегръдка

				кадифено синя

				ще те омая като дрога.

				Ако е чудо -

				удиви се 

				на тръпката,

				която будя.

				Ако е лудост -

				отдръпни се,

				преди съвсем

				да те погубя.

			

		

	
		
			
				ТРЕТА НАГРАДА

				Звън

				Даниела Йорданова

				

				Звъни тишината,

				пияна от вино и минало.

				Изопнати нерви

				пулсират от нечие зло.

				На кръста разпъната

				мята се мисъл изстинала:

				„Къде съм, къде си,

				къде е, кога е било?…”

				

				Потъват въпросите

				в празните чаши от виното,

				от кръста се свлича

				пияна от скръб мисълта.

				Накъсани нерви,

				заровени в нечие минало

				издъхват, потръпвайки,

				после звъни тишина.

				

				

				

			

		

	
		
			
				ПООЩРЕНИЯ

				* * *

				Крум Георгиев

				

				След скучен ден - бохемска нощ е.

				В непринуда

				идеи щури, смях и още

				вино лудо.

				Притиснеш ли се прелъстително, 

				тогава

				за мен ще бъдеш и обител, 

				и забрава,

				ти, изкусителко, прости ми

				страховете - 

				дали е ред да съгрешим -

				ред е, ред е.

				Свещ просълзява в полумрака.

				И догаря.

				Ти тръгваш с друг, а мен ме чака 

				вино старо.

				

				

			

		

	
		
			
				След...

				Елена Атанасова

				

				Пак си сама, мойто момиче!

				Виждаш ли колко широко е вкъщи?

				Не е за теб тази рокля накичена -

				боса пристъпвай, с рани по пръстите.

				

				Счупвай прозорците - нека завее!

				Нека се гонят на тъмното прилепи!

				Ти изпрати писмата в музея-

				нека прашасват, далече от дните ти!

				

				Е, не очакаваше този завършек- 

				нали за щастие пискаха свирките?

				Нали и виното нямаше свършване,

				нали от нежност омекваха китките?

				

				Тихо е, тихо е, мойто момиче...

				Мама се движи като във гробница, 

				пръсти не вплита във рижите кичури,

				само въздиша пред скрина с иконите...

				

				Ти разграфи с молив календара,

				вино отпивай за новите срещи!

				Нали си знаеш - болката стара

				все ще отпусне стоманени клещи!

				

				

				

			

		

	
		
			
				Жаден Пегас

				Рокада

				Валерия Тодорова

				

				Трифон Зарезан се спретна 

				празника си да посрещне. 

				Ей, задава се напето 

				Свети Валентин насреща. 

				

				Спор подеха те на тема: 

				Кой от тях света владее - 

				виното ума ли взема, 

				от любов ли се глупее? 

				

				Па се впуснаха двамина 

				баш на празника в разгара. 

				Гледат: Ама че картина - 

				кой как знае, тъй го кара! 

				

				Влюбени в екстаз щуреят,

				други чашите доливат, 

				песни за душата пеят 

				и усмихват се щастливо. 

				

				- То... и двете ги опиват - 

				двамата в синхрон разбраха. 

				Спряха те да се надвиват - 

				с вино любовта поляха. 

				

				И след няколкото туби 

				с „Ха наздраве!”, „Хаирлия!” - 

				ей ги: Зарезан е влюбен, 

				а светецът - махмурлия. 

			

		

	
		
			
				Поезия и вино

				Орлин Миланов

				

				...Изведнъж видях, че се е появила

				руса Поезия в компанията мила...

				

				Аз се усетих като награден -

				Поезията седна срещу мен!...

				

				Защо?... Имаше толкова места!...

				Естествено, за да я прочета...

				

				И в плен на стиховете, общо взето,

				колкото слушах, толкова и четох...

				

				Прочетох устните, после очите,

				прочетох и надолу красотите...

				

				За първи път от четене напих се

				и от пиянството си вдъхнових се...

				

				Усетих, че създанието фино

				е чудо от поезия и вино...

				

				Да, бях пиян, но с никой не се сбих...

				Четох Поезия - Поезия родих.

			

		

	
		
			
				По житейската пътека

				Борислав Ганчев

				

				Бях влюбен, бях на младини,

				във не една и две Жени!

				Пленяваха ме с буйна страст

				и пъшках под любовна власт...

				Но по житейската пътека,

				пристъпяйки полека-лека,

				нататъка ме срещна Тя -

				към Виното пък Любовта...

				И няма как, натам и двете

				подкарах ги - ту с красно цвете,

				ту с чаша пълна във ръка.

				Жени и Вино - все така...

				Ала вървеше си животът

				и да постихва оборотът

				започна... 

				И в един момент

				Жените само с комплимент,

				на думи да ги любя аз

				захванах значи, инак - пас.

				Ала остана все пак Тя -

				към Виното ми Любовта...

				И докога ще е, не знам,

				но чувствам, че върви натам,

				когато мойто джипи мило

				и Нея би ми забранило.

				

				

				

				

				

				

				

				

				

				

				

				

				

			

		

	
		
			
				2011

				Жури:

				Председател - Камелия Иванова

				Членове:

				Александър Калчев

				Илияна Делева

				

			

		

	
		
			
				ПЪРВО МЯСТО

				Душата й срича пристанище

				Ренета Бакалова

				 

				 

				Умори се. Откога все зачева море.

				А душата й срича пристанище.

				Проговориха рибите. Даже и те.

				Само той пак мълчи. И споделя с лулата си.

				 

				Умори се до лудост. Да е тази жена,

				дето става на вятър, щом платната са тихи.

				Тя е просто прекрасна. И проклина нощта.

				Той с раздърпана риза. Ще се люби с вълните.

				 

				Умори се до смърт. А смъртта все не идва.

				Този мрак е за вино. Не да прави морета.

				Стигат кръв и сълзи. И разголена истина.

				И да пие на екс. И да вижда небета.

				 

				Ще осъмне различна. И ще бъде Жена.

				Ще му стори море. Но солта ще си вземе.

				Той ще мрази вълните. Ще разкъсва платна.

				И ще дави моретата в себе си...

			

		

	
		
			
				ВТОРО МЯСТО

			

		

	
		
			
				Менада

				Нели Господинова

				 

				Твоят тирс ми тежи, Дионисе любими...

				Следвах твоите стъпки хиляда години...

				Връзвах гроздове сладки в лъчите на зноя,

				бях ти вярна до гроб - тиха в сянката твоя.

				 

				Не ме гледай така... Днес в нощта съм незрима...

				Само питам с тъга, бях ли твоя любима?

				Не разливай духа си - буен, луд като вино...

				Не ми пращай сатири - исках тебе да имам.

				 

				Натежа твоят тирс, Дионисе любими!

				Луда нощ ни събра, луда нощ раздели ни…

				Всеки грозд ме боли и снагата ми цяла

				тишината преви в коренището бяло.

				 

				Ред е плод да сбера, с някой смъртен да вържа,

				да разпукам зърна, сочна гръд да разкърша,

				да налея шира и с мъстта да се слея

				като вино в нощта, с някой друг да се смея…

				 

				За последно ела - тази нощ е голяма,

				ще танцувам сама - сто сатири ще мамя

				и ще пия за теб, моят бог, вино младо

				и ще вия снага на робиня-менада...

				 

				За последно, сега... От любов умори ме

				като своя жена, само миг укроти ме

				и когато зората всяка болка превърже

				ще си тръгнем сами - този тирс ще е скършен.

			

		

	
		
			
				Завещано от Аглея*

				Надя Стефано

				 

				жените знаят

				как вино

				да пият

				така че

				от мъжете

				(умело)

				своите тайни

				да скрият 

				поднасят

				бавно

				устните

				страстни

				до течноста

				от боговете

				всевластни

				дарена

				на нам

				човеците

				самохвални

				които

				обаче

				(понякога)

				сме тъй

				малки

				но знаем

				какво е

				в захлас 

				(и с жената

				до нас)

				да наливаме

				във вените

				цвят

				бял

				червен

				или кехлибар

				а после

				топлината

				омайна

				обрича (ни)

				.

				.

				.

				на

				жените

				които знаят

				как се обича

				когато във виното

				своите тайни

				изричат

				

				Аглея* - най-малката от трите дъщери на бога на виното Дионисий и богинята на любовта Афродита. Известна още като покровителка на всичко красиво и даряваща хората с талант за изкуство.

			

		

	
		
			
				Трето място

				Мъже и вино, вино и мъже…

				Росица Петкова

				 

				Жените днес за вино не говорят,

				те пият бърбън, в краен случай - скоч.

				Жените за надмощие се борят,

				съня си даже губят посред нощ.

				 

				Жените днес изграждат кариери,

				от връх на връх прескачат със шпагат,

				те вдигат щанги и рушат химери

				с писалка или с боен автомат.

				 

				Жените днес владеят, те не молят,

				днес първи те предлагат вече брак,

				не чакат принц по мярка, просто могат

				и от ребро да си го създадат.

				 

				С кубинки или с токчета земята

				завъртат те на пълен оборот.

				А нейде на страната й обратна

				седят мъже и питат се какво

				 

				остана от къдриците на Ана?

				И слабата реколта те кълнат,

				преглъщат спомени, лекуват рани

				на виното в разискрената плът.

				 

				

				И чакат да се върне пак Жената -

				онази дето в своите коси

				заплела е на есента тъгата,

				онази дето пие се с очи 

				 

				и вкусва се с върха на жадни пръсти,

				а в пазвите й, светещи в нощта,

				се плисва топъл, щедър, непокръстен

				най-първородният от всички грях.

				 

				Мъжете чакат. Чаша подир чаша

				потича времето все по-назад,

				където в длан рубинено-изящна

				е свит предишният им нежен свят.

				 

				 

				

			

		

	
		
			
				In vino veritas

				Nataša Pavićević 

				 

				Neće nju - krštena nije!

				Njeno je ime simbol bludi!

				Jovanu hoće - ime joj krsno

				Krstitelj ovim imenom sudi!

				 

				Neće nju - jezik joj čulan!

				Jezik tjelesnog, jezik grijeha

				Jovanu hoće, jezik joj nježan

				jezik poezije i tihih sjeta...

				 

				Neće nju jer tijelo njeno

				bogohulne misli budi...

				Jovanu hoće-ona je čista

				njeno tijelo ne zna da žudi!

				 

				Neće nju - crne je kose!

				Kosa joj smjesa boja pakla!

				Jovanu hoće - plavu, beskrvnu

				providnu, krtu, kao od stakla.

				 

				Neće nju: Na njoj sve vrelo.

				Za grijeh stvoreno i tijelo i glas...

				Jovanu hoće - bestjelesnu

				Jovanu ali... in vino veritas!

				 

				Žeravice joj usne i oči...

				Kroz crno vino - Crna minu...

				Gdje li ga Crna  žena vodi?

				Saznaće! Istina samo u vinu!

			

		

	
		
			
				Поощрения

				Тежко вино

				Боби Бойчев

				 

				Посърна небето, изпило до дъно нощта.

				Пиян съм! По мъжки! Наливах до пълна забрава...

				в омая, земята в полуда край мен се въртя,

				а тежкото вино в кръвта ми разливаше лава.

				 

				Обран съм! До кости! Размесил съм вино с кръвта.

				Последната глътка в сърцето ми празно нагарча.

				Душата - разкрачена - търси човешка ръка

				и обич, която по мъжки, до грош да похарча.

				 

				Пиян съм! До болка! Наливам - вгорчена вина...

				Онази, която се лее с препълнени кани.

				Преля и изтече, а в чашата - черна тъга

				от чувствата ледено- трезви, от теб неразбрани.

				 

				Презрян съм! Без милост! Ненужен е кръстът сега.

				Не моля икони, пред Бакхус съм днес на колене.

				Как пият мъжете, дарени с невярна жена! -

				на екс, до безпамет, до дъно - почти като мене...

				 

				

			

		

	
		
			
				Тост

				Татяна Йотова

				 

				Вино неродено - бяло и червено,

				разплачи ме и развесели...

				Като кръв бушуваш, като Бог целуваш,

				в твоите капки истина кипи.

				 

				От земята пиеш сила и магия,

				от дъжда събираш благодат,

				майчински лозница вита те закриля,

				в гроздовете сто слънца блестят.

				 

				Вино, ах, кажи ми, как без теб ще мине

				сватба и любов, дори смъртта?

				В нощи или дни сърдечните градини

				ти поливаш с радост и тъга.

				 

				Вино неродено, пееш песни древни,

				музиката в чашите си ти,

				залюлей пенливо бъчвите засмени!

				...И точи се тънко като стих.

				 

				И накрая, вино, няма да го крия,

				ти си лек с на билка участта,

				огнена стихия, сладка орисия...

				Вдигам тост за теб и вечността!

				 

				

			

		

	
		
			
				Неочаквано

				Искра Христова 

				 

				Точно в 9 без 3

				 

				в подлеза

				много сресана

				с токчета

				и оная пола в бяло

				безупречна просто

				полетях

				по стълбите

				с капучино във въздуха-

				дъжд от мляко, канела и слънце...

				 

				точно в 9 без 3

				 

				с разкрачена чанта

				бълваща думи

				хартия

				и женски оръжия -

				дъжд от остро, писалки и грим

				 

				точно в 9 без 3

				 

				долу бе горе

				и горе-долу

				ръбове vs плът -

				дъжд от мокро, солено и камък

				 

				

				точно в 9 без 3

				 

				в хола

				много чиста 

				боса 

				и с оня халат в бяло

				безупречна просто

				полетях

				с вино във въздуха-

				дъжд от есен, червено и мускус

				 

				точно в 9 без 3

				 

				с развихрено радио

				бълващо думи

				оргазми

				и сладък минор- 

				силен дъжд от тъга и възбуда

				 

				точно в 9 без 3

				го усетих...

				 

				Адски съм влюбена!

				 

				

			

		

	
		
			
				I vino voli

				Rale Ratko Belić

				 

				U devojke telo vitko

				ružin obraz, vino pitko.

				Vino će mo crno piti,

				a devojku obljubiti.

				Daj devojko vina čašu

				nosi bakšiš tamburašu.

				Nek tambura jeca, svira,

				tvoj osmeh mi srce dira.

				Tvoje usne vina slasti

				i pogled ti vragolasti.

				Zato ruka moja kreće

				u nedra ti pogled šeće,

				pa sve tako dole, gore

				dok mi srce ne izgore.

				Daj mi vina, ipak daj!

				Tamburašu sviraj, pevaj

				pesmu našu o ljubavi,

				da se tuga zaboravi.

				I sve ono što me boli

				jer i vino sada voli!

			

		

	
		
			
				ЖАДЕН ПЕГАС

				Пегасът

				Светлана Йонкова

				

				„Жени и вино, вино и жени!”

				            Кирил Христов

				

				Да кажеш, че не съм жена - жена съм.

				Но виното ми е любима билка.

				Отпивам - и от чашата пегасът

				излита като духче от бутилка.

				И в моите очи искри прехвърчат,

				жребеца яхвам - и съм вече горе!

				А нейде долу тялото се гърчи

				и се опитва с дявола да спори.

				Да кажа, че си спомням - ще излъжа.

				Ала приятелите помнят всичко:

				как всеки смях ме кара да се пържа

				и как дори под масата обичам.

				Такава хубост съм - човек да ахне!

				Ресните на килимчето възпявам...

				И май пегасът мене ме е яхнал,

				но смисъл има ли да издребнявам?

				Преплитам стъпки, но крила ми никнат - 

				къде си, Боже, с тебе да се чукна?

				Пък ако вино в Твоя рай не бликне,

				и пак ми кажеш, че е рай, ще пукна.

				Нали съм хванала самия Господ

				за шлифера - познай къде ме има:

				напук на фарисейските ви пости,

				измислям песничка: „Мъже и вино...”  

			

		

	
		
			
				Мъжки неволи

				Боби Бойчев

				

				Снощи в механата малко прекалихме.

				Вече и не помня: май червено пихме?

				Вкъщи се прибирам някъде след  два,

				много горд от свойта мъжка свобода.

				

				Пред вратата гледам: куфари и чанти!

				А  отгоре в пликче две работни манти.

				В куфара надничам, виждам своя риза,

				нещо ме преряза... схванах им пиниза!

				

				Тъща ми е... тя е! Ама че  интрига...

				Виждам как с жена ми гълъбите вдига.

				Чувам я да казва: „Чума да го тръшне,

				щом с бутилка вино смее да ти кръшне!”

				

				Седнах и заплаках.  Не  е справедливо,

				трябва да призная, че ми стана криво.

				Аз букет й нося... цяла нощ го стискам,

				пък и с него смятах прошка да поискам!

				

				Вкъщи съм донесъл част от Шардонето,

				даже в джоба сложих малко от мезето.

				И напук си легнах – точно пред вратата,

				че от срам да пукнат тъщата с жената!

				

				Боже мой, помагай. Искрено те моля!

				Виждаш, че  е тежка мъжката неволя.

				Че с „жени и вино” ражда се дилема.

				Вино без жени ли...? Те такова - нема.

				

				

				

				

				

				

				

				

				

				

				

				

				

			

		

	
		
			
				2012

			

		

	
		
			
				Първа награда

				остатъци

				Наталия Цветанова

				

				,,, 

				,,, 

				,,, 

				ще премълча остатъка от мисли 

				горчивите въпроси 

				всички къщи... 

				остана ми последната измислица 

				че имам дом където да се връщам 

				че има със кого да се сбогувам 

				че има откъде да заминавам 

				... 

				сама ме остави 

				да досънувам 

				голямата трева 

				на зазоряване

				,,,

				сама ме остави

				да домечтая…

				на тръгване съм малка

				като точка

				залепнала за дъното на стаята

				готова за последното започване

				сега е тъмно

				пясъчно

				пенливо…

				две празни чаши

				виното от снощи…

				сега съм тишина

				и си отивам…………………….

				събрала даже раните си

				в кошница

				…

				не ми е тъжно

				всичко отминава

				дори тъгата можем да изпием 

				не ми остана нищо за раздаване

				не ми остана смях да те завия

				

				очите са червени

				като вино

				ръцете на нощта се сливат с моите… 

				ще се роди денят

				за да скъси годините

				…

				оставам тук

				след толкова завои

				 

				

			

		

	
		
			
				Втора награда

				Кажи ми

				Йорданка Господинова

				

				Кажи ми, скитнико, откри ли своя път?

				Накара ли зората да танцува?...

				Или и днес не те прие светът.

				И пак си сам. И пак нощта рисува

				в очите ти най-смелите мечти…

				А ти отпиваш тъжна глътка вино,

				която като вчера ти горчи,

				защото обичта ти те подмина.

				Във шепата си криеш две сълзи

				и търсиш лек във виното пенливо.

				А там, отляво, огънят гори.

				Едно сърце, до лудост в теб е живо

				и ти нашепва: „Вятърът лети,

				върви към хоризонта и я искай!”

				Щом тази обич още те боли,

				навярно утре пак ще има изгрев…

				И пак ще има смисъл да си жив,

				какво, че днес тъгата ти е пристан…

				Отпий на екс, а после потърси

				жената, завладяла всички мисли.

				

				Кажи ми, скитнико, откри ли любовта?

				Налей ми, тази нощ ще пия с тебе.

				А виното даде ли ти крила,

				знам, пътят пак ще бъде твоя жребий…

				 

			

		

	
		
			
				Завръщане

				Нина Чилиянска

				

				Така запомних мама - под лозниците...

				Изпращаше ме с топла бяла пита...

				С една сълза, стаена под ресниците...

				Целуна ме и нищо не попита.

				

				А тате ми подаде стомна с вино -

				прегърна ме с ръцете си корави:

				„Да ти напомня за дома ти, сине!

				Пътеката към него не забравяй!”

				

				Късмета гоних, щастието дирих

				и по света се скитах дълго време,

				любови и надежди все събирах,

				все вярвах и мечтаех вдъхновено.

				

				Навсякъде си носех за утеха

				парченцето от мамината пита.

				Сълзите на лозницата до стряхата -

				татковото вино недопито.

				

				Когато се завърнах отдалече,

				посрещна ме единствено лозницата.

				Тях нямаше ги, нямаше ги вече...

				и можех да говоря само с птиците.

				

				Към двата кръста черни гузно свърнах,

				с маминия залък, с татковото вино.

				„Любими мои, ето аз се върнах,

				но няма кой да ми прошепне: „Сине, сине..”

				 

				

			

		

	
		
			
				Трета награда

				Цигански романс

				Росица Петрова

				

				Ехото разнася звън от долината, 

				пее мандолина, лее се Мавруд

				и огньове късни светят в тъмнината,

				табор ми донесе във душата смут.

				

				Циганска магия, някой ли ми стори,

				ли омайно биле пих онази нощ?

				Беше просто вино, от незнайно лозе.

				Беше миг на лудост. Тайнство в полунощ.

				

				Тропот на копита в нощите ме буди,

				две очи ме мамят, тайнствено в нощта.

				Как да си призная: „Циганин ме люби”, 

				нито да призная, ни да отрека.

				

				С дивите мустанги към небето тичам,

				страсти ме връхлитат, палят ми кръвта.

				Как да отрека, че циганин обичам?

				Нито да призная, ни да отрека.

				

				Звън от колесници ехото отнася

				и копита глъхнат някъде далеч.

				Тъмни хоризонти слизат в долината

				плач на мандолина тихо ме зове.

				

				Всяка нощ пристига конник от луната,

				вино ми налива в сребърен потир,

				огнени светулки стигат небесата,

				младоженка сбира утринни сълзи.

			

		

	
		
			
				Дордето свят ти се завие...

				Елица Ангелова 

				

				Дордето свят ти се завие

				Не бързай още да отпиваш -

				не съм от силните вина.

				Лоза-дивачка е наливала

				у мене тъмна хладина.

				

				Тя дълго ще се утаява,

				ще прекипява в мойта кръв,

				за да изригне като лава -

				вулкан от жажда и от стръв.

				

				Тогава си налей. И пий ме -

				и нека силно да горчи, 

				дордето свят ти се завие

				и разумът ти замълчи.

				

			

		

	
		
			
				***

				Евелина Кованджийска

				

				Младо вино съм. Пий ме по мръкнало.

				Тези ръце още ги помня. Устните не забравих,

				боли ме. Тялото все под тях се извива.

				Глътка вино с мирис на пролет,

				с цят на залез от младото грозде.

				Не оставяй от мене за после,

				аз съм вино, което се пие.

				Бях толкова жива във бъчвите,

				все танцувах, преливах и плачех.

				Сипаха ме във тялото на момиче

				и те чаках, и чаках, и чаках.

				И сърцето ми рукна горчивото

				да те търси във тъмните доби.

				Спри за малко, почакай, изпий ме.

				Любовта е толкова проста.

			

		

	
		
			
				Кад би...

				Петроније Перо Шимшић

				

				Кад би твоја њежна рука

				Моју руку миловала,

				И да тако вјечно траје

				Мојом би се срећо звала.

				

				Кад би могло срце твоје

				Да заједно с мојим куца,

				Вјерово би у ту бајку

				Срећан био к‘о зрак сунца.

				

				Кад би твоје око бајно

				Сву бистрину моме дало,

				Погледи се миловали

				Твојим би се моје звало.

				

				Кад би могла душа твоја

				Моју срећу твојом звати,

				Онда би ти сваког дана

				Мог‘о пјесму испјевати.

				

				

				

				

				

			

		

	
		
			
				Поощрение

				Присъствие на жена 

				Дими Луканов

				

				Когато зората

				от изток

				потегля в златист дилижанс

				и птици разсънени литват

				в дъги

				като сноп

				с плавен танц,

				когато тревите избухват

				в сълзи?

				след въздушен дуел

				и сенки облъчени рухват,

				когато пропява петел -

				присъствие женско прозира

				в мига на живот възроден

				и женственост млада извира

				от всеки детайл

				и десен.

				

				Когато денят избуява,

				окъпан в поток светлина -

				на слънчеви зайчета в храма

				пладнува

				мираж на жена.

				Люляла деня

				до зенита,

				до зрелост,

				до плодния връх -

				жената с блаженство честито

				се стапя в следобеден лъх...

				

				Настане ли час ураганен

				с градушка

				и мътен порой,

				сред мълнии с мощ на тарани,

				разтресли небесния свод -

				настъпва разруха,

				сравнима

				с бедата от женския гняв,

				избухнал без ясна причина

				и не безобидно изтлял...

				

				Пристъпи ли гъвкава вечер 

				и мракът,

				примиращ от страст

				се спусне след нея,

				увлечен

				от нейната чувствена власт -

				изтънчен магьосник размесва

				умело

				звезди и луна,

				изписвайки с код неизвестен

				небесен сонет

				за жена.

				

				

				

			

		

	
		
			
				Жаден Пегас

			

		

	
		
			
				От виното… 

				Татяна Йотова

				

				Той беше сам и самотен, 

				един такъв груб, саможив, 

				моят съсед безработен - 

				раздърпан, намусен и сив. 

				

				Всяка неделя балкона 

				окичваше с тъмно пране,

				нямаше даже икона, 

				ни просто човешко перде. 

				

				Скоро го срещнах - различен.

				Рекох му: „Грееш в лице!

				Обличаш се доста прилично,

				в очите ти - само небе!”

				

				Той се усмихна и каза:

				„От виното, друго не е,

				няма какво да се пазя -

				животът ми ще изтече…”

				

				Пак забелязах обаче

				в неделното тъмно пране

				заникнаха тихо по здрача

				саксии с цветя. И перде…

				

				В прозореца - здраво прашасал,

				се блъсна кълбо светлина

				и дългата грозна тераса

				с ореол на икона запя.

				

				„От виното - той обяснява - 

				бутилка и две всяка нощ. 

				Магия е то. Съживява.

				В добър те превръща от лош.

				

				Но, хайде - набляга - че бързам

				за работа, почнах една. 

				Със виното всичко е свързано…”

				„Хм… виното - кимнах - да, да…”

				

				И пак му говоря: „Човече,

				ми вино си пийвам и аз,

				но моят живот май се спече…”

				Отвръща ми: „Хайде у нас!”

				

				Видях му го виното живо -

				с червена коса, с устни мак,

				отсреща и мене опива:

				Наздраве! Наздраве! И пак…

				

				Но само до тук… А когато

				съседът до мене се спре,

				намигва ми мъжки сърцато:

				„От виното! Друго не е…”

